**Elhibázott projekt Líbiában**

Fiatal mérnökként, a helyemet kerestem a munkahelyemen, és alkalmam volt látni, hogy az elhibázott döntések hogyan döntik romba a projekt koncepciót. Amikor ugyanis olyanok kezébe kerül az irányítás, akik járatlanok azon a területen, amelyen sorsfordító döntéseket kell meghozni, ez katasztrófához vezet. Az Építésügyi Minisztérium export vállalata az Émexport, nagyszabású építőipari beruházás megvalósítását nyerte el Líbiában, árversenyben megelőzve az olasz és egyéb nyugat-európai versenytársakat. Ezer lakást kellett építeni, a határidő vállalás a magyar rutinnak megfelelő volt. Ez a hír akár jó hír is lehetne, csakhogy ez 1979 táján történt. A magyar építőipar akkor, a kommunizmus csúcsán évi közel 90 ezer lakást épített, mindenki azt gondolta, hogy Líbiában lehet folytatni a hazai sikersorozatot. A projekt rosszul indult, a felvonulási költségek lényegesen felülmúlták a költségelt összeget. Nagy gond volt a magyar projektvezetők és családjuk elhelyezése, lakásokat kellett építeni számukra. Nem volt aprólékosan tisztázva, hogy az alapvető nyersanyagok, mint cement, homok, homokos kavics és legfőképpen víz hogyan kerülhet felhasználásra. A fővállalkozói szerződéskötés időpontjában a beszerzési források nem voltak kellő biztonsággal a cég bitrokában. A helybeliek jelentős összegeket kértek olyan szolgáltatásokért, amelyekért itthon nem kell fizetni, és amelyek nem szerepeltek a büdzsében. Majd kiköltözött Líbiába a projektvezetés családostól és elkezdődött a munka. Hogy megnyerjék a helybeliek jóindulatát, különféle építési szolgáltatásokat kellett nyújtsanak a helybelieknek, ez szintén nem volt benne az előkalkulációban. Hamarosan megkezdődött a napi küzdelem a vízért és az építőipari nyersanyagokért. Nyolc hónap elteltével már látni lehetett, hogy sem a költségek terén, sem a határidőket tekintve nem lehet megvalósítani a projektet, nagy bukás lesz belőle. Közben a budapesti projekt vezetőket többször lecserélték. Végül, az új miniszter kinevezte a magyar piacvezető állami építőipari vállalat vezérkarát az Émexporthoz vezetőnek. Mi fiatal mérnökök döbbenten kérdezgettük egymást: - Jártak ezek már Líbiában? Tudnak ezek angolul? Tudnak esetleg arabul? Sajnos a válasz minden kérdésre"nem" volt. Aztán eltelt még két év kilátástalan küszködéssel, és 1984 nyarán bezárt az Émexport. Ez volt az első szocialista állami vállalat, amely hivatalosan csődbe ment. Röviddel ezután, 1988-ban megszűnt a minisztérium is. Jó lecke volt egy életre, látni tapasztalt öreg kollégáim vergődését, meg tudtam érteni, hogy mennyire fontos megtanulni, hogy mikor kell valamely megbízásra nemet mondani. Újra felmerül a gyakorlat és a tapasztalat fontossága. Ha nincs meg a kellő gyakorlattal és igazolható tapasztalattal rendelkező menedzsment, lehetetlen sikeres projektet létre hozni.